KKR-এ পাপ্পু যাদবের ছেলে! চিনে নিন এই নবাগত নাইটকে

ওয়েব ডেস্ক: আইপিএল-এর মিনি নিলামে (IPL 2026 Auction) সুপারহিট কলকাতা নাইট রাইডার্স (Kolkata Knight Riders)। সর্বোচ্চ দামে দলে নেওয়া হয়েছে ক্যামেরন গ্রিনকে। দলে এসেছেন মাথিসা পাথিরানা, মস্তাফিজুর রহমানের মতো কোয়ালিটি ফাস্ট বোলার। তবে শুধু বিদেশি ক্রিকেটার নয়, দেশি ক্রিকেটারদের ক্ষেত্রেও চমক রেখেছে কিং খানের ফ্র্যাঞ্চাইজি। এবার এক বাহুবলি সাংসদের ছেলে খেলতে চলেছেন পার্পল জার্সিতে। কে তিনি? জেনে নিন।

দিল্লি প্রিমিয়ার লিগে দুরন্ত পারফরম্যান্সের সুবাদে এবার আইপিএল-এ খেলতে চলেছেন সার্থক রঞ্জন (Sarthak Ranjan)। তিনি লোকসভার সাংসদ পাপ্পু যাদবের ছেলে (Pappu Yadav’s Son)। মঙ্গলবার মিনি-নিলামে তাঁকে ৩০ লক্ষ টাকায় দলে নিয়েছে কলকাতা নাইট রাইডার্স। উল্লেখযোগ্যভাবে কেকেআর-এর (KKR) জার্সিতেই আইপিএল-এ অভিষেক হতে চলছে সার্থক রঞ্জনের।

আরও পড়ুন: শেষ বেলায় IPL নিলামে ঝড় কলকাতার!

তবে বাবার রাজনৈতিক পরিচয়ের বাইরেও ক্রিকেটের ময়দানে নিজের পরিচিতি গড়ে তুলেছেন সার্থক রঞ্জন। ২০১৬ সালের জানুয়ারিতে টি-২০-তে, ২০১৭-র ফেব্রুয়ারিতে লিস্ট-এ ক্রিকেটে এবং ২০১৮ সালের নভেম্বরে দিল্লির হয়ে প্রথম-শ্রেণির ক্রিকেটে অভিষেক হয় তাঁর। এখনও পর্যন্ত ঘরোয়া ক্রিকেটে দিল্লির হয়ে দুটি প্রথম-শ্রেণির ম্যাচ, চারটি লিস্ট-এ ম্যাচ এবং পাঁচটি টি-২০ ম্যাচ খেলেছেন।

এদিকে কিছুদিন আগেই দিল্লি প্রিমিয়ার লিগে নর্থ দিল্লি স্ট্রাইকার্সের হয়ে নজরকাড়া ব্যাটিং করেন সার্থক। ১১টি ম্যাচে ১০ ইনিংসে ৫৫ গড়ে তিনি করেন ৪৯৫ রান। চারটি হাফ-সেঞ্চুরি হাঁকান তিনি। এই টুর্নামেন্টে তাঁর সর্বোচ্চ স্কোর ছিল ৮২। গোটা টুর্নামেন্টে ৫৬টি চার ও ১৮টি ছক্কা হাঁকান এই ডানহাতি ব্যাটার। রান সংগ্রাহকদের তালিকায় তিনি দ্বিতীয় স্থানে ছিলেন। এই পারফরম্যান্সের পরেই নাইট শিবিরের নজরে আসেন সার্থক এবং নিলামের টেবিল থেকে তাঁকে দলে নেয় কিং খানের ফ্র্যাঞ্চাইজি।